Kiinteitä tuotteita ei saa myydä tilavuuden perusteella muualla kuin torikaupassa ja siihen verrattavissa olevassa myynnissä. Vaikka torikaupan kauppatavan mukainen kiinteiden aineiden tilavuuden mittaaminen on paljon epätarkempaa ja epävarmempaa kuin vaa'an käyttö, torikaupassa tämä on sallittu lähinnä perinteiden takia.
Torikaupassa ja markettien edustoilla (kassalinjojen ulkopuolella) voi myydä kiinteitä, tuotantoketjun alkupäässä olevia tuotteita (esim. marjat, hedelmät, palkokasvit, vihannekset, sienet) tilavuuden perusteella hyväksytyillä mitoilla.  Torikaupassa hyväksyttyjä tilavuusmittoja ovat mittalieriöt ja kapat.
Muovirasia ei ole virallinen tilavuusmitta, vaan pelkkä pakkausmateriaali. Jos myyt marjoja tilavuuden mukaan ja mittaat marjat myyntipaikalla, sinun pitää aina käyttää mittaukseen hyväksyttyä mittalieriötä. Torikauppiaat ja muut kausituotteiden myyjät käyttävät usein hyvin erikokoisia rasioita marjojen myynnissä, esimerkiksi tilavuudeltaan 0,7 l muovirasioiden käyttö on marjakaupassa hyvin yleistä. Litra marjoja pitää mitata hyväksytyllä mittalieriöllä, ei muovirasialla.
Jos pakkaat rasiat jo marjatilalla tai muutoin paikassa, jossa asiakas ei ole läsnä, sinun pitää tarkistaa sisällön määrä varmennetulla mittauslaitteella, esimerkiksi vaa'alla tai asianmukaisella tilavuusmitalla. Kun teet pakkauksia, voit tarkistaa sisällön määrän  näytteenottona. Tarkistustuloksista on hyvä pitää kirjaa.